b'\n_START_ARTICLE_\nTuamotu salos\n_START_PARAGRAPH_\nTuamotu salos (pranc. \xc3\x8eles Tuamotu) arba Paumotu \xe2\x80\x93 salynas Ramiajame vandenyne, Pranc\xc5\xabzijos Polinezijos rytin\xc4\x97je pus\xc4\x97je, nusidriek\xc4\x99s kelis t\xc5\xabkstan\xc4\x8dius kilometr\xc5\xb3 i\xc5\xa1 pietry\xc4\x8di\xc5\xb3 \xc4\xaf \xc5\xa1iaur\xc4\x97s vakarus. \xc4\xaeeina \xc4\xaf Tuamotu-Gambij\xc4\x97 salas. Plotas 885 km\xc2\xb2. Gyvena 14,8 t\xc5\xabkst. gyventoj\xc5\xb3 (2002 m.).\n_START_SECTION_\nGeografija\n_START_PARAGRAPH_\nSalynas nusidriek\xc4\x99s nuo 134\xc2\xb0 iki 150\xc2\xb0 vakar\xc5\xb3 ilgumos ir nuo 14\xc2\xb0 iki 24\xc2\xb0 piet\xc5\xb3 platumos. U\xc5\xbeima net 800 000 km\xc2\xb2 teritorij\xc4\x85, ta\xc4\x8diau i\xc5\xa1 j\xc5\xb3 tik 885 km\xc2\xb2 dengia sausuma. I\xc5\xa1 viso Tuamotu salas sudaro 78 salos ir atolai. Beveik visos salos koralin\xc4\x97s kilm\xc4\x97s. Atolai vyrauja nuo visai nedideli\xc5\xb3 iki mil\xc5\xbeini\xc5\xa1k\xc5\xb3. Did\xc5\xbeiausios salos \xe2\x80\x93 Rangiroa (vienas did\xc5\xbeiausi\xc5\xb3 pasaulio atol\xc5\xb3) ir Fakarava. Klimatas tropinis, pasatinis. Visus metus temperat\xc5\xabra svyruoja apie 26 \xc2\xb0C. Per metus i\xc5\xa1krenta apie 1400 mm krituli\xc5\xb3. Nors liet\xc5\xabs lyja i\xc5\xa1tisus metus, ta\xc4\x8diau sausiau b\xc5\xabna rugs\xc4\x97j\xc4\xaf ir lapkrit\xc4\xaf. Da\xc5\xbeni tropiniai taif\xc5\xabnai. Nepaisant didelio krituli\xc5\xb3 kiekio, atoluose kyla didel\xc4\x97s gelo vandens stygiaus problemos. D\xc4\x97l skurdaus atol\xc5\xb3 dirvo\xc5\xbeemio augal\xc5\xb3 \xc4\xafvairov\xc4\x97 n\xc4\x97ra didel\xc4\x97. Pagrindinis augalas \xe2\x80\x93 rie\xc5\xa1utin\xc4\x97 kokospalm\xc4\x97, kurios rie\xc5\xa1utai naudojami kopros gamybai. Taip pat yra vanil\xc4\x97s plantacijos. Maistui auginamas jamsas, taras, duonmedis. Pandan\xc5\xb3 lapai naudojami nam\xc5\xb3 statybai. Salose gyvena nedideli gyv\xc5\xabnai \xe2\x80\x93 \xc4\xafvair\xc5\xabs pauk\xc5\xa1\xc4\x8diai, drie\xc5\xbeai, vabzd\xc5\xbeiai. 57 pauk\xc5\xa1\xc4\x8di\xc5\xb3 r\xc5\xab\xc5\xa1ys yra endemin\xc4\x97s. Labai gausi ir \xc4\xafvairi povandenin\xc4\x97 gyv\xc5\xabnija. Tuamotu \xe2\x80\x93 vienas i\xc5\xa1 svarbiausi\xc5\xb3 pasaulyje povandeninio nardymo centr\xc5\xb3.\n_START_SECTION_\nIstorija\n_START_PARAGRAPH_\nApie Tuamotu istorij\xc4\x85 iki europie\xc4\x8di\xc5\xb3 atvykimo galima su\xc5\xbeinoti tik i\xc5\xa1 legend\xc5\xb3 ir kulto pastat\xc5\xb3. Pagal archeologinius radinius galima spr\xc4\x99sti, kad salos buvo apgyvendintos VIII a. atvyk\xc4\x97li\xc5\xb3 i\xc5\xa1 Draugijos sal\xc5\xb3. Rangiroa, Manihi ir Mataiva salose yra i\xc5\xa1lik\xc4\x99 senov\xc4\x97s polinezie\xc4\x8di\xc5\xb3 statini\xc5\xb3. Tuamotu salas (Puka-Puka sal\xc4\x85) 1521 m. atrado Ferdinandas Magelanas savo kelion\xc4\x97s aplink pasaul\xc4\xaf metu. XVII \xe2\x80\x93 XVIII a. salas aplank\xc4\x97 ir daugiau Okeanijos tyrin\xc4\x97toj\xc5\xb3: Pedru Fernandesas de Keiro\xc5\xa1as, Vilemas \xc5\xa0outenas, Jakobas Rogevenas, D\xc5\xbeonas Baironas, Luisas Antuanas de Bugenvilis, D\xc5\xbeeimsas Kukas, Oto von Kocebus. Taip pat manoma, kad 1480 m. salas gal\xc4\x97jo b\xc5\xabti pasiek\xc4\x99s Ink\xc5\xb3 imperijos valdovas Tupac Inca Yupanqui. Nepaisant \xc5\xa1i\xc5\xb3 kelioni\xc5\xb3, Tuamotu salos netur\xc4\x97jo didel\xc4\x97s reik\xc5\xa1m\xc4\x97s iki XVIII a., kai \xc4\x8dia atkeliavo pirmieji krik\xc5\xa1\xc4\x8dioni\xc5\xb3 misionieriai. Tame pa\xc4\x8diame am\xc5\xbeiuje Tuamotu i\xc5\xa1gars\xc4\x97jo savo perlais. 1844 m. salas prisijung\xc4\x97 Pranc\xc5\xabzija. 1947 m. \xc4\xaf Raroia i\xc5\xa1 Piet\xc5\xb3 Amerikos Kon-Tiki laivu atplauk\xc4\x97 garsus norveg\xc5\xb3 keliautojas Turas Hejerdalas. Mururoa ir Fangataufa salos pranc\xc5\xabz\xc5\xb3 buvo naudojamos kaip atomini\xc5\xb3 ginkl\xc5\xb3 bandym\xc5\xb3 poligonai.\n_START_SECTION_\nDemografija\n_START_PARAGRAPH_\nPagal 2002 m. sura\xc5\xa1ym\xc4\x85 Tuamotu salose gyvena 14 876 gyventoj\xc5\xb3. Gyventoj\xc5\xb3 tankumas \xe2\x80\x93 tik 16,8 \xc5\xbem./km\xc2\xb2. Apie 800 gyventoj\xc5\xb3 gyvena 400 km spinduliu nuo Mururoa ir Fangataufa sal\xc5\xb3, kur vyko atominiai bandymai. Dauguma salyno gyventoj\xc5\xb3 gyvena vakarin\xc4\x97je pus\xc4\x97je. Daug negyvenam\xc5\xb3 sal\xc5\xb3. Beveik visi Tuamotu gyventojai \xe2\x80\x93 polinezie\xc4\x8diai, \xc5\xa1nekantys \xc4\xafvairiomis polinezie\xc4\x8di\xc5\xb3 tarm\xc4\x97mis: tuamotu, puka - puka, mangareva. Dauguma gyventoj\xc5\xb3 \xe2\x80\x93 krik\xc5\xa1\xc4\x8dionys, ta\xc4\x8diau jau\xc4\x8diama didel\xc4\x97 vietini\xc5\xb3 tik\xc4\x97jim\xc5\xb3 \xc4\xaftaka. Did\xc5\xbeiausias miestas \xe2\x80\x93 Rotoava (Fakarava s.).\n_START_SECTION_\nEkonomika\n_START_PARAGRAPH_\nSvarbiausi Tuamotu verslai \xe2\x80\x93 perl\xc5\xb3 rinkimas ir kopros apdirbimas. Taip pat eksportuojama vanil\xc4\x97. Vis didesn\xc4\x99 reik\xc5\xa1m\xc4\x99 \xc4\xafgija turizmas. Labiausiai turizmui pritaikytos yra Rangiroa ir Manihi salos. Pagrindin\xc4\x97s atrakcijos \xe2\x80\x93 povandeninis nardymas ir plaukiojimas su akvalangu.'